ΙΟΝ

Η ΙΟΝ Ανώνυμη Εταιρεία Βιομηχανίας και Εμπορίου Κακάο και Σοκολάτας είναι ελληνική εταιρεία σοκολατοποιίας που εδρεύει στο Νέο Φάληρο από το 1930 (ΦΕΚ 267/23.9.1930) και θεωρείται μία από τις 50 μεγαλύτερες ελληνικές επιχειρήσεις, με ετήσιο κύκλο εργασιών άνω των 118,8 εκατομμυρίων ευρώ.

Τα προϊόντα παραγωγής περιλαμβάνουν διάφορους τύπους σοκολάτας, κρουασάν, γκοφρέτες και άλλα ζαχαρώδη, με πιο γνωστές τη Σοκολάτα αμυγδάλου, τη Σοκοφρέτα και τη Νουκρέμα. Το 1947 η σοκολατοποιία ΙΟΝ παρουσίασε για πρώτη φορά στην ελληνική αγορά τη σοκολάτα γάλακτος με αμύγδαλα, ονόματι ΙΟΝ Αμυγδάλου.

Ιστορικό
Ιδρυση
Η ΙΟΝ ιδρύθηκε το 1930 στο Νέο Φάληρο, στην οδό Πειραιώς, από μια ομάδα μετόχων. Το έμβλημά της ήταν το άνθος «ίον». Η εταιρεία ξεκίνησε τη δραστηριότητά της στη σοκολατοποιία, με έδρα στο ίδιο σημείο μέχρι σήμερα.

Επέκταση
Το 1938, η ΙΟΝ ίδρυσε την αδελφή εταιρεία ΝΑΣΚΟ Α.Ε., η οποία παρήγε καραμέλες ΙΟΝ Υγείας και γεμιστές καραμέλες ΝΑΣΚΟ.
Το 1947 δημιουργήθηκε η ΙΟΝ Αμυγδάλου.
Το 1956 αναπτύχθηκε το δίκτυο πωλήσεων και διανομής με την ίδρυση της εταιρείας «Αδελφοί Ι. Κωτσιόπουλοι» και την έναρξη λειτουργίας καταστήματος στο κέντρο της Αθήνας. Η ΙΟΝ απορρόφησε τη ΝΑΣΚΟ Α.Ε. και επεκτάθηκε η παραγωγή σε σοκολάτες, καραμέλες, τσίχλες και γκοφρέτες.

Μάρκετινγκ
Μεταξύ 1960 και 1970, η εταιρεία πραγματοποίησε έντυπες διαφημιστικές καμπάνιες.

Εξέλιξη και νέα προϊόντα
Στα μέσα της δεκαετίας του 1970, ξεκίνησε η παραγωγή γκοφρέτας στις εγκαταστάσεις της στην Άρτα.
Την επόμενη χρονιά παρουσιάστηκαν τα σοκολατάκια Noisetta. Δύο χρόνια μετά, δημιουργήθηκε η Σοκοφρέτα.
Το 1986 λανσαρίστηκε η σοκολάτα Break.

Εξαγωγές
Το 1998 η ΙΟΝ επέκτεινε τη δραστηριότητά της στο εξωτερικό κάνοντας εξαγωγές. Το 1999 η Mabel εντάχθηκε στην εταιρεία με τα εορταστικά γλυκίσματά της.

Καινοτομίες
Το 2003 δημιουργήθηκε προϊόν που συνδύαζε σοκολάτες Αμυγδάλου και Υγείας. Το 2006, σε συνεργασία με την ΚΡΙ-ΚΡΙ, παραχθήκαν παγωτά από τις σοκολάτες Αμυγδάλου και Γάλακτος.
Το 2015 παρουσιάστηκαν νέες γεύσεις σοκολάτας και η σειρά σοκολάτας με Στέβια.

Σήμερα
Η ΙΟΝ παραμένει ελληνική εταιρεία με τρεις μονάδες παραγωγής, περίπου 711 εργαζομένους και κύκλο εργασιών πάνω από 130 εκατ. ευρώ. Συμμετέχει σε διεθνείς εκθέσεις και αναπτύσσει εξαγωγική δραστηριότητα.

Προϊόντα
Η σοκοφρέτα είναι γκοφρέτα με επικάλυψη σοκολάτας, που κυκλοφόρησε για πρώτη φορά στην ελληνική αγορά το 1977.

Η ΙΟΝ πριν βγάλει τη σοκοφρέτα, έβγαλε την παιδική γκοφρέτα Σαφάρι, η οποία είχε στη συσκευασία της μέσα αυτοκόλλητες εικόνες άγριων ζώων.

Παραπομπές

Πηγές
Χρ. Κορφιάτη και Ν. Φραντζή, Η Nabisco φλερτάρει με την ΙΟΝ, Το Βήμα, 28/9/1997 (ανακτήθηκε 4/2/2012)
Δ. Μαρκόπουλου, ΙΟΝ Η εταιρία-πρότυπο ξανά σε ρόλο "νύφης", Μακεδονία, 30/12/2007 (ανακτήθηκε 4/2/2012)
Η. Αγιαννίδη, Made In Greece #11: ΙΟΝ, η ευωδία του μενεξέ και τα μεγάλα «Όχι», Protagon.gr, 26/2/2018 (ανακτήθηκε 15/9/2020)
Σ. Εμμανουήλ, Ισχυρές επιδόσεις για την ιστορική σοκολατοβιομηχανία, Fortunegreece.com, 8/7/2020 (ανακτήθηκε 17/9/2020)

Εξωτερικοί σύνδεσμοι

Κατηγορία:Ελληνικές επιχειρήσεις
Κατηγορία:Εταιρείες ιδρυθείσες το 1930
Κατηγορία:Σοκολατοποιίες
Κατηγορία:Ελληνικά εμπορικά σήματα
Κατηγορία:Επώνυμα εμπορικά σήματα σοκολάτας